CELEX: 32021R2269
Language: el
Date: 2021-12-15 00:00:00
Title: Κανονισμός (ΕΕ) 2021/2269 του Ευρωπαϊκού Κοινοβουλίου και του Συμβουλίου της 15ης Δεκεμβρίου 2021 για την τροποποίηση του κανονισμού (ΕΕ) 2018/1091 όσον αφορά τη συνεισφορά της Ένωσης για τις ενοποιημένες στατιστικές για τις γεωργικές εκμεταλλεύσεις βάσει του κανονισμού (ΕΕ, Ευρατόμ) 2020/2093 του Συμβουλίου για τον καθορισμό του πολυετούς δημοσιονομικού πλαισίου για τα έτη 2021 έως 2027 (Κείμενο που παρουσιάζει ενδιαφέρον για τον ΕΟΧ)

21.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 457/1
               
            
         ΚΑΝΟΝΙΣΜΟΣ (ΕΕ) 2021/2269 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 15ης Δεκεμβρίου 2021
         για την τροποποίηση του κανονισμού (ΕΕ) 2018/1091 όσον αφορά τη συνεισφορά της Ένωσης για τις ενοποιημένες στατιστικές για τις γεωργικές εκμεταλλεύσεις βάσει του κανονισμού (ΕΕ, Ευρατόμ) 2020/2093 του Συμβουλίου για τον καθορισμό του πολυετούς δημοσιονομικού πλαισίου για τα έτη 2021 έως 2027
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 338 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Αποφασίζοντας σύμφωνα με τη συνήθη νομοθετική διαδικασία (1),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2018/1091 του Ευρωπαϊκού Κοινοβουλίου και του Συμβουλίου (2) προβλέπει ότι τα κράτη μέλη πρέπει να συλλέξουν και να παράσχουν τα βασικά διαρθρωτικά στοιχεία, καθώς και τα στοιχεία ενότητας που σχετίζονται με τις γεωργικές εκμεταλλεύσεις («βασικά στοιχεία» και «στοιχεία ενότητας») για τα έτη αναφοράς 2023 και 2026.
                  
               
                     (2)
                  
                  
                     Για την πραγματοποίηση των ερευνών για τη διάρθρωση των γεωργικών εκμεταλλεύσεων και την κάλυψη των απαιτήσεων πληροφόρησης της Ένωσης, απαιτείται σημαντικό ποσό χρηματοδότησης από τα κράτη μέλη και από την Ένωση.
                  
               
                     (3)
                  
                  
                     Τα κράτη μέλη θα λάβουν μέγιστη χρηματοδοτική συνδρομή 75 % από την Ένωση για το κόστος της συλλογής βασικών στοιχείων και στοιχείων ενότητας για τα έτη αναφοράς 2023 και 2026, λαμβανομένων υπόψη των μέγιστων ποσών που καθορίζονται στον κανονισμό (ΕΕ) 2018/1091.
                  
               
                     (4)
                  
                  
                     Ο κανονισμός (ΕΕ) 2018/1091 καθορίζει το δημοσιονομικό πλαίσιο για το σύνολο της διάρκειας του σχετικού πολυετούς δημοσιονομικού πλαισίου (ΠΔΠ) και περιλαμβάνει διάταξη για τον καθορισμό του ποσού που πρέπει να χορηγηθεί για περαιτέρω συλλογές στοιχείων εντός του επόμενου ΠΔΠ, το οποίο καλύπτει τις έρευνες για τη διάρθρωση των γεωργικών εκμεταλλεύσεων για τα έτη αναφοράς 2023 και 2026.
                  
               
                     (5)
                  
                  
                     Το εν λόγω επόμενο ΠΔΠ για τα έτη 2021 έως 2027 καθορίστηκε με τον κανονισμό (ΕΕ, Ευρατόμ) 2020/2093 του Συμβουλίου (3).
                  
               
                     (6)
                  
                  
                     Σύμφωνα με τον κανονισμό (ΕΕ) 2018/1091, το ποσό της συνεισφοράς της Ένωσης για τις ενοποιημένες στατιστικές για τις γεωργικές εκμεταλλεύσεις, στο πλαίσιο του ΠΔΠ για τα έτη 2021 έως 2027 πρέπει να καθορίζεται από το Ευρωπαϊκό Κοινοβούλιο και το Συμβούλιο βάσει πρότασης της Επιτροπής, μετά την ημερομηνία έναρξης ισχύος του κανονισμού (ΕΕ, Ευρατόμ) 2020/2093.
                  
               
                     (7)
                  
                  
                     Το προτεινόμενο ποσό για τα έτη 2021 έως 2027 θα πρέπει να χρηματοδοτεί μόνο τις έρευνες για τη διάρθρωση των γεωργικών εκμεταλλεύσεων που θα διεξαχθούν το 2023 και το 2026, συμπεριλαμβανομένου του κόστους σχετικά με τη διαχείριση, τη συντήρηση και την ανάπτυξη των βάσεων δεδομένων που χρησιμοποιεί η Επιτροπή για την επεξεργασία των στοιχείων που παρέχουν τα κράτη μέλη.
                  
               
                     (8)
                  
                  
                     Επιπλέον, μετά την αποχώρησή από την Ένωση, είναι σκόπιμο να απαλειφθεί η αναφορά στον κανονισμό (ΕΕ) 2018/1091 για το Ηνωμένο Βασίλειο.
                  
               
                     (9)
                  
                  
                     Συνεπώς, ο κανονισμός (ΕΕ) 2018/1091 θα πρέπει να τροποποιηθεί αναλόγως.
                  
               
                     (10)
                  
                  
                     Ζητήθηκε η γνώμη της επιτροπής του ευρωπαϊκού στατιστικού συστήματος η οποία συστάθηκε δυνάμει του άρθρου 7 του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου (4).
                  
               
                     (11)
                  
                  
                     Ο παρών κανονισμός θα πρέπει να τεθεί σε ισχύ επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, προκειμένου να διασφαλιστεί ότι τα κράτη μέλη λαμβάνουν χρηματοδότηση από την Ένωση εγκαίρως ώστε οι εθνικές στατιστικές υπηρεσίες τους να μπορούν να προετοιμάσουν τη συλλογή στοιχείων για το έτος αναφοράς 2023,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) 2018/1091 τροποποιείται ως εξής:
            
                        1)
                     
                     
                        Το άρθρο 13 τροποποιείται ως εξής:
                        
                                    α)
                                 
                                 
                                    η παράγραφος 4 τροποποιείται ως εξής:
                                    
                                                i)
                                             
                                             
                                                το εισαγωγικό μέρος αντικαθίσταται από το ακόλουθο κείμενο:
                                                «Για τις συνδυασμένες δαπάνες της συλλογής βασικών στοιχείων και στοιχείων ενότητας για τα έτη αναφοράς 2023 και 2026, η χρηματοδοτική συνδρομή της Ένωσης περιορίζεται στα ανώτατα ποσά που καθορίζονται στη συνέχεια:»·
                                             
                                          
                                                ii)
                                             
                                             
                                                το στοιχείο γ) αντικαθίσταται από το ακόλουθο κείμενο:
                                                
                                                            «γ)
                                                         
                                                         
                                                            2 000 000 EUR αντιστοίχως για τη Βουλγαρία, για τη Γερμανία, για την Ουγγαρία και για την Πορτογαλία·»·
                                                         
                                                      
                                          
                              
                                    β)
                                 
                                 
                                    η παράγραφος 5 απαλείφεται·
                                 
                              
                                    γ)
                                 
                                 
                                    η παράγραφος 7 αντικαθίσταται από το ακόλουθο κείμενο:
                                    
                                       «7.   Η χρηματοδοτική συνδρομή της Ένωσης για τις επιχορηγήσεις που προβλέπονται στην παράγραφο 2 του παρόντος άρθρου παρέχεται από το Ευρωπαϊκό Γεωργικό Ταμείο Εγγυήσεων σύμφωνα με το άρθρο 4 παράγραφος 2 στοιχείο δ) του κανονισμού (ΕΕ) αριθ. 1306/2013 και, από την 1η Ιανουαρίου 2023, σύμφωνα με το άρθρο 5 παράγραφος 3 στοιχείο δ) του κανονισμού (ΕΕ) 2021/2116 του Ευρωπαϊκού Κοινοβουλίου και του Συμβουλίου (*1).
                                    
                                    
                                       (*1)  Κανονισμός (ΕΕ) 2021/2116 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση του κανονισμού (ΕΕ) αριθ. 1306/2013 (ΕΕ L 435 της 6.12.2021, σ. 187).»."
                        
                                 
                              
                  
                        2)
                     
                     
                        Στο άρθρο 14, η παράγραφος 1 αντικαθίσταται από το ακόλουθο κείμενο:
                        
                           «1.   Το δημοσιονομικό κονδύλιο της Ένωσης για την εφαρμογή του προγράμματος συλλογής στοιχείων για τα έτη αναφοράς 2023 και 2026, συμπεριλαμβανομένων των αναγκαίων πιστώσεων για τη διαχείριση, τη συντήρηση και την ανάπτυξη των συστημάτων των βάσεων δεδομένων που χρησιμοποιούνται στην Επιτροπή για την επεξεργασία των στοιχείων που παρέχουν τα κράτη μέλη σύμφωνα με τον παρόντα κανονισμό, ανέρχεται σε 40 000 000 EUR για την περίοδο 2021-2027, και καλύπτεται από τον κανονισμό (ΕΕ, Ευρατόμ) 2020/2093 (*2).
                        
                        
                           (*2)  Κανονισμός (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (ΕΕ L 433 I της 22.12.2020, σ. 11).»."
                        
                     
                  
         
            Άρθρο 2
            Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Στρασβούργο, 15 Δεκεμβρίου 2021.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Ο Πρόεδρος
               
               A. LOGAR
            
         
         
            (1)  Θέση του Ευρωπαϊκού Κοινοβουλίου της 23ης Νοεμβρίου 2021 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 12ης Δεκεμβρίου 2021.
         
            (2)  Κανονισμός (ΕΕ) 2018/1091 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τις ενοποιημένες στατιστικές για τις γεωργικές εκμεταλλεύσεις και την κατάργηση των κανονισμών (ΕΚ) αριθ. 1166/2008 και (ΕΕ) αριθ. 1337/2011 (ΕΕ L 200 της 7.8.2018, σ. 1).
         
            (3)  Κανονισμός (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (ΕΕ L 433 I της 22.12.2020, σ. 11).
         
            (4)  Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές και την κατάργηση του κανονισμού (ΕΚ, Ευρατόμ) αριθ. 1101/2008 του Ευρωπαϊκού Κοινοβουλίου και του Συμβουλίου σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο, του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές και της απόφασης 89/382/ΕΟΚ, Ευρατόμ του Συμβουλίου για τη σύσταση επιτροπής του στατιστικού προγράμματος των Ευρωπαϊκών Κοινοτήτων (ΕΕ L 87 της 31.3.2009, σ. 164).